नेपाल पराजित हुँदा अञ्जन कीर्तिमान नजिक
कमजोर डिफेन्सका कारण नेपाल साफ च्याम्पियनसिप २०२३ को उद्घाटन खेलमा कुवेतको हातबाट ३–१ ले पराजित भएको छ । कान्तिरभा फुटबल मैदानमा भएको खेलको दोस्रो हाफमा अञ्जन विष्टको एक गोलमा नेपालले बलियो पुनरागमन गरे पनि खेल जित्न भने सकेन ।
बेंगलुरु — कमजोर डिफेन्सका कारण नेपाल साफ च्याम्पियनसिप २०२३ को उद्घाटन खेलमा कुवेतको हातबाट ३–१ ले पराजित भएको छ । कान्तिरभा फुटबल मैदानमा भएको खेलको दोस्रो हाफमा अञ्जन विष्टको एक गोलमा नेपालले बलियो पुनरागमन गरे पनि खेल जित्न भने सकेन ।यससँगै विष्ट नेपालका लागि सर्वाधिक गोलको कीर्तिमान नजिक पुगेका छन् । उनको यो १२ औं गोल हो । अब उनी कीर्तिमानबाट एकै गोल मात्रै टाढा छन् । नेपालका लागि सर्वाधिक गोलको कीर्तिमान हरि खड्का र निराजन रायमाझीको नाममा छ । उनीहरू दुवैले समान १३ गोल गरेका छन् । अञ्जनले ६७ औं मिनेटमा कुवेती रक्षापंक्तिको भुलको फाइदा उठाउँदै गोल गरेसँगै उनी सर्वाधिक गोलको लक्ष्यको नजिक पुगेका हुन् । नेपालका लागि ५४ औं खेल खेल्दै अञ्जनले आफ्नो एक दर्जन गोलको संख्या छोएका छन् ।दोस्रो हाफको सुरुमै अञ्जनको क्रसमा सनिश श्रेष्ठको हेड पोस्टको केही दूरीबाट बाहिरिएको थियो । यसअघि कुवेतका लागि खलिद हाजियाले २३ औं मिनेटमा पहिलो गोल गरे । त्यसपछि ४१ औं मिनेटमा सबायब अलखल्दीले दोस्रो गोल थपे । तेस्रो गोल भने पेनाल्टीबाट भएको थियो‚ यसमा मोहम्मद अब्दुल्लाहले गोल गरे ।अनन्त तामाङले पेनाल्टी एरियामा बल ह्यान्ड गरेपछि कुवेतले पेनाल्टीको अवसर पाएको थियो । खेलको ३६ औं मिनेटमा मोहम्मद अब्दुल्लाहको हेड पोस्टमा लागेर बल फर्किएको थियो । नेपाल कुवेतविरुद्धका १० खेलमा जितविहीन रहेको छ । यो खेलपछि प्रतियोगितामा आमन्त्रित कुवेतको सेमिफाइनल पुग्ने सम्भावना बलियो भएको छ भने नेपालले आफ्नो बाँकी दुई खेलमा कडा मिहिनेत गर्नुपर्ने भएको छ ।